
 изменена Решение № 386 от Протокол № 16/22 ноември 2012 г.

Последно измен. и допъл. с Решение 527, Протокол № 22/12.04.2013 г.
ОБЩИНСКИ СЪВЕТ – БЕРКОВИЦА

Н А Р Е Д Б А 

ЗА РЕДА ЗА ПРИДОБИВАНЕ, УПРАВЛЕНИЕ И 

РАЗПОРЕЖДАНЕ С ОБЩИНСКО ИМУЩЕСТВО

ГЛАВА ПЪРВА

ОБЩИ РАЗПОРЕДБИ.

Чл. 1. (1) С тази наредба се определят условията и редът за придобиване,  управление и разпореждане с имуществото - собственост на Община Берковица, както и конкретните правомощия на кмета на общината в съответствие със Закона за общинската собственост и други разпоредби на действащото законодателство.

(2) Общинският съвет упражнява общо ръководство и контрол със свои решения по придобиването, управлението и разпореждането с общинско имущество.

(3)  Наредбата не се прилага за: 

1. разпореждане с общински имоти по реда на Закона за приватизацията и следприватизационния контрол;

2. упражняване правата върху общинската част от капитала на едноличните търговски дружества
3. условията и реда за управление и разпореждане с общински жилищен фонд.
Чл. 2. (1) Общинската собственост е публична и частна;

(2) Публична общинска собственост са имотите и вещите, определени със закон. 

(3) Като публична общинска собственост се определят и следните имоти: улици, площади, зелени площи, паркове, зоопаркове, галерии, читалища, административни сгради, действащи учебни и детски заведения, социални домове, спортни обекти, пътища от местно значение, кариери, дерета, води и водни обекти и съоръжения от местно значение

(4) Промяна в предназначението на обектите, общинска собственост от публична – в частна и обратно може да стане само с решение на общинския съвет или със закон;

(5) Предложенията по предходната алинея се правят в писмена форма от лицата, които имат право да внасят проекти за решения в общинския съвет. Предложението съдържа: 

1. вида и местонахождението на имота;

2. акт за общинска собственост;

3. конкретни мотиви, обосноваващи предложението за промяната;

4. скица от действащия ПУП;

5. становища на кмета на общината, кметове на кметства или кметския наместник на населеното място и на главния архитект.

Чл. 3. Изменения на общи или подробни устройствени планове, засягащи недвижими имоти или части от имоти общинска собственост се извършват след решение на общинския съвет.
Чл. 3а. ал. 1. (Допълнение с решение № 292 от Протокол № 12/24.08.2012 г., измен. Решение 527, прот. 22/12.04.2013 г.) Общинският съвет приема стратегия за управление на общинската собственост за срока на мандата си по предложение на кмета на общината. Стратегията определя политиката за развитие на общинската собственост и стопанската дейност на общината и съдържа:

1. основните цели, принципи и приоритети за придобиване, управление и разпореждане с имотите - общинска собственост;

2. основните характеристики на отделните видове имоти, които могат да се предоставят под наем или да бъдат предмет на разпореждане;

3. нуждите на общината от нови имоти и способите за тяхното придобиване; 

4. други данни, определени от общинския съвет.

Чл. 3 б. (Допълнение с решение № 292 от Протокол № 12/24.08.2012 г.; измен. Решение 527, прот. 22/12.04.2013 г.)  В изпълнение на стратегията по чл.4 общинският съвет приема годишна програма за управление и разпореждане с имотите-общинска собственост, по предложение на кмета на общината. Програмата се приема най-късно до приемането на бюджета на общината за съответната година и може да бъде актуализирана през годината, като при необходимост се извършва и актуализация на общинския бюджет. Програмата съдържа:

1. прогноза за очакваните приходи и необходимите разходи, свързани с придобиването, управлението и разпореждането с имоти-общинска собственост;

2. описание на имотите, които общината има намерение да предложи за предоставяне под наем, за продажба, за внасяне като не парична вноска в капитала на търговски дружества, за учредяване на вещни права или за предоставяне на концесия;

3. описание на имотите, които общината има намерение да предложи за замяна срещу имоти на граждани или юридически лица, с подробно описание на нуждите и вида на имотите, които общината желае да получи в замяна;

4. обектите, за изграждането на които е необходимо отчуждаване на частни имоти;

5. обектите по т.5 от първостепенно значение;

6. други данни, определени от общинския съвет

Чл. 3в. (Допълнение с решение № 292 от Протокол № 12/24.08.2012 г.; измен. Решение 527, прот. 22/12.04.2013 г.)  Стратегията по ал. 4 и програмата по ал. 5, както и промените в тях се обявяват на населението чрез поставяне на информационното табло в сградата на Общинска администрация - Берковица за обяви и публикуване на интернет страницата на общината.

ГЛАВА ВТОРА

УПРАВЛЕНИЕ НА ИМОТИТЕ И ВЕЩИТЕ - ОБЩИНСКА СОБСТВЕНОСТ

Чл. 4. (1) Кметът на общината управлява имотите – публична общинска собственост и вещите, предназначени за осъществяване функциите на общинския съвет и общинската администрация.
(2) Кметовете на кметства и кметските наместници управляват имотите – публична общинска собственост и вещите на територията на съответното населено място.

(3) В началото на всяка година Кметът внася за разглеждане в Общинския съвет отчет за състоянието на общинската собственост и резултатите от нейното управление.
Чл. 5. (1) Общинският съвет предоставя  за управление имотите и вещите –  общинска собственост, предназначени за здравни, културни, образователни и социални мероприятия от общинско значение на съответните специализирани предприятия, звена и юридически лица на общинска бюджетна издръжка.

(2) Имотите и вещите – общинска собственост, които не са необходими за нуждите на органите на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица и звена на бюджетна издръжка или на техни териториални структури, след решение на общинския съвет. С решението на общински съвет се определят условията и срока за управление, който не може да бъде по – дълъг от 10 години. Въз основа на решението кметът сключва договор.
(3) Поддържането и ремонтите на имотите и вещите – общинска собственост по ал.1 и 2 се извършва от лицата, които ги управляват.

(4) При наличие на свободни помещения, които не са предоставени за управление, същите могат да се отдават под наем след провеждане на търг или конкурс, за дейности съвместими с основното предназначение на сградата.  

Чл.6. (1) С решение на Общинския съвет без търг и конкурс се отдават под наем имоти или   части от имоти :

1. на юридически лица с нестопанска цел, осъществяващи дейности в обществена полза. За целта лицата отправят писмено искане до кмета на общината, в което се описва за каква дейност е необходим имота. Искането се придружава от документ за регистрация и декларация, че лицето не разполага с друго помещение за тази цел. С решението, общинският  съвет определя цената и срока за отдаване под наем.

2. на търговски дружества за временно ползване на терени за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, със срок на ремонтно-строителните дейности  по дълъг от 6 месеца. С решението, общинският  съвет определя цената и срока за отдаване под наем.

3. на общинските ръководства на синдикалните организации, признати за представителни на национално равнище. За целта се отправя писмено искане до кмета на общината, придружено с:

- декларация, че синдиката не разполага с други помещения;  

- протокол за избор на общинско ръководство;

- документ, удостоверяващ, че синдиката е признат за представителен на нацинално равнище.

С решението, общинският  съвет определя цената, срока и уславията за отдаване под наем. Въз основа на решението кмета сключва договор.
(2) Без решение на общинския съвет, кметът отдава под наем без търг или конкурс имоти или части от имоти за осъществяване на своята дейност на: 1. общинските ръководства на политическите партии, отговарящи на условията, предвидени в Закона за политическите партии. За целта се отпрравя писмено искане до кмета на общината, придружено с декларация, че партията не разполага с други помещения, протокол за избор на общинско ръководство, документ удостоверяващ, че партията отговаря на условията, предвидени в Закона за политическите партии. Наемът за офисите  се определя съгласно Тарифа приета об Общински съвет. Договорът се сключва за срок до изтичане на мандата на Народното събрание.

(3) Без решение на общинския съвет, Кметът отдава под наем без търг или конкурс части от имоти на лица  извършващи  извънболнична помощ по цени 10% от определените. За целта се отправя писмено искане с приложени документи даващи право за извършване извънболнична дейност.

 Чл. 7. (1) Недвижими имоти – частна и публична общинска собственост, предназначени за производствени и стопански нужди, се отдават под наем след провеждане на търг или конкурс по реда на глава седма и осма от наредбата. Началната тръжна цена се определя съобразно Тарифа приета от Общински съвет - Берковица.

(2) В условията на търга или конкурса могат да бъдат поставени изисквания за осъществяване на точно определени производствени или стопански дейности в отдаваните под наем помещения и терени, както и за непроменяне характера на тези дейности за определен срок.

(3) (Изм. срешение № 120 от Протокол № 5/17.02.2012 г.) Въз основа на резултатите от търга или конкурса, кметът на общината, или директори на общински предприятия, сключват договор за наем, чиито срок не може да бъде по-дълъг от 10 години за имоти частна общинска собственост  и до 10 години за  имоти публична общинска собственост.

(4) За сключените и анексирани договори, чиито срок не е изтекъл към момента на приемане на наредбата,  по искане на наемателя същите могат да бъдат продължени съгласно §.78 от ПЗР на ЗОС с решение на общинския съвет, с което се определя и нова наемна цена, при условие, че към момента на искането наемателя няма задължения по договора и отговаря на изискванията предвидени ЗОС и наредбата условия за ползване на отдадените под наем общински имоти. За целта исканета се отправя чрез кмета до общински съвет.

(4) Поддържането и текущите ремонти на имотите и вещите - частна общинска собственост се извършват от наемателите и ползвателите им в съответствие със ЗЗД. Дължимите данъци, такси, застраховки и други такива са за сметка на ползвателите и наемателите.

(5) С договор за наем или право на ползване могат да  се уговорят основните ремонти да се извършват за сметка на наемателите и ползвателите.

(6)  За преустройства и подобрения върху общински имоти е необходимо писмено съгласие на наемодателя. Същите са за сметка на ползвателите или наемателите.

(7) Общината няма задължения за възстановяване на разходите, след прекратяване на договорните отношения. Подобренията остават в полза на собственика на имота.

ГЛАВА ТРЕТА

ПРИДОБИВАНЕ НА ОБЩИНСКО ИМУЩЕСТВО.

Чл. 8. Общината придобива възмездно или безвъзмездно право на собственост и други ограничени вещни права:

1. по силата на закон;

2. чрез безвъзмездно отстъпване от държавата;

3. чрез закупуване на недвижими имоти и движими вещи със средства на общината;

4. чрез замяна на имоти и вещи  общинска собственост  с имоти и вещи на държавата и на други физически и юридически лица;

5. чрез дарение или завещание на общината;

6. чрез изграждане на обекти на общинска земя или върху терени, където в полза на общината е учредено право на строеж, на надстрояване или на пристрояване;

7. чрез принудително отчуждаване на недвижими имоти, частна собственост;
8. чрез учредяване в полза на общината на ограничени вещни права по силата на правна сделка, разрешена от закона;

9. чрез придобиване на имоти и вещи, изградени с доброволен труд и парични средства на населението в общината;

10. чрез делба;

11. чрез окончателни договори по чл. 15, ал. 3 и чл. 17, ал. 3  от Закона за устройство на територията;

   12. по давностно владение; 

   13. чрез прекратено поради изтичане на срока право на строеж  при условията на чл.65 от ЗС – върху построената сграда;

14. чрез погасено по давност право на строеж при условията на чл.67, от ЗС – върху недовършеното строителство. 
Чл. 9. Общината придобива възмездно право на собственост или ограничени вещни права върху имоти след решение на общинския съвет. За целта се внася за разглеждане мотивирано предложение за необходимостта от придобиване на имота. Въз основа на решението на общинския съвет кметът сключва договор.

Чл. 10. Общината придобива право на собственост и върху сгради, постройки, съоръжения или части от тях чрез извършване на ново строителство или чрез надстрояване на съществуващи сгради, в съответствие със строителна (инвестиционна) програма, приета от общинския съвет. Изпълнението на програмата се възлага на кмета на общината.

Чл. 11. Закупуването (доставката) на машини, съоръжения, транспортни средства и други дълготрайни активи, необходими за осъществяване дейността на общината се извършва от кмета на общината или упълномощени от него длъжностни лица от общинската администрация в рамките на предвидените бюджетни разходи.

 Чл. 12 (1) Движимите вещи, необходими за осъществяване на дейността на общинския съвет, общинската администрация и специализираните общински звена се закупуват от кмета на общината или упълномощени от него длъжностни лица от общинската администрация в рамките на предвидените бюджетни разходи.

(2) Движими вещи, необходими за административни нужди на звената и предприятията, работещи на самостоятелна бюджетна сметка, се закупуват от съответните ръководители или упълномощени от тях длъжностни лица.

Чл. 13.  Приемане на дарения или на завещания в полза на общината, ако не увреждат добрите нрави и не засягат интересите на обществото, се извършва от Кмета на общината.

Чл. 14. Общината придобива право на ползване, на строеж, на надстрояване и на пристрояване върху имоти, собственост на държавата или други физически и юридически лица, въз основа на договор, сключен от Кмета на общината след решение на Общинския съвет.

Чл. 15. Общината придобива имоти и вещи по чл.11 от Закона за наследството при условията, предвидени в същия закон.

  Чл. 16. Общината придобива в собственост вещи и имоти на основание изтекла придобивна давност при условията, предвидени в Закона за собствеността.

ГЛАВА ЧЕТВЪРТА

РАЗПОРЕЖДАНЕ С ИМОТИ И ВЕЩИ - ЧАСТНА ОБЩИНСКА СОБСТВЕНОСТ
Раздел I. Общи разпоредби
Чл. 17. (1) Разпореждането с недвижими имоти - частна общинска собственост, се осъществява чрез:

1. продажба на имоти или на обособени части от тях;

2. замяна;

3. учредяване на право на строеж, на надстрояване и на пристрояване– възмездно или безвъзмездно, съобразно предвижданията на влязъл в сила подробен устройствен план;
4. делба;

5. учредяване на право на ползване – възмездно или безвъзмездно;

6. внасяне на имоти или вещни права върху имоти в търговски дружества. 

7. дарение, след решение на общински съвет, прието с мнозинство три четвърти от общия брой на съветниците.

8. окончателни договори по чл. 15, ал. 3 и чл. 17, ал. 3  от Закона за устройство на територията;
9. способ, посочен в друг закон.

(2) В капитала на търговски дружества могат да се апортират само нежилищни имоти – частна общинска собственост  или вещни права върху тях, след решение на общинския съвет. Оценката на имотите се определя по реда чл. 72 ал. 2 от Търговския закон и се одобрява от общинския съвет.

(3) Разпореждането с движими вещи - частна общинска собственост, се осъществява чрез:

1. продажба;

2. замяна;

3. дарение (безвъзмездно предоставяне);

4. бракуване.

Чл. 18. Вписването на всички актове и договори, с които се осъществява разпореждане с недвижими имоти - частна общинска собственост, когато това се изисква по закон, се извършва от лицето, придобило имота или  вещното право.

Чл. 19. (1) При разпореждане с недвижим имот - частна общинска собственост, приобретателите заплащат на общината режийни разноски в размер на 2 на сто, изчислени върху стойността на:

1. имота, предмет на продажбата;

2. ограниченото вещно право, което се учредява;

3. по-скъпия имот, при замяна;

4. реалния дял, който се получава при делба.

(2)  За сметка на приобретателя са всички режийни, данъци и такси по сделките за  придобиване на имоти или вещно право.

Раздел ІІ. Разпореждане с недвижими имоти – частна общинска собственост

Чл. 20. (1) Продажба на недвижими имоти - частна общинска собственост, се извършва по пазарни цени, определени от лицензиран оценител и след решение на общинския съвет чрез провеждане на търг или конкурс по реда на глава седма и осма.
 
(2) Началната тръжна цена се определя по пазарни цени от лицензиран оценител и се утвърждава от Общинския съвет.

  (3) След приключване на  тръжната или конкурсната процедура, въз основа на резултатите Кметът на Общината издава заповед и сключва договор за продажба. 

  (4) С договора за продажба могат да бъдат  уговорени начини и срокове на плащане,  ако тези условия не са предварително и изрично заложени в условията на търга или конкурса чрез решението на общинския съвет по чл. 20, ал. 1 от Наредбата.

Чл.21. (1) Продажба на земя – частна общинска собственост, на собственика на законно построена върху нея сграда, се извършва от кмета при спазване изискванията на глава четвърта, раздел ІІІ.  

(2) Когато лицата, на които може да се извърши продажба на имоти и вещи – частна общинска собственост, са определени в закон, продажбата се извършва без търг или конкурс след решение на общинския съвет. За целта, имащите право отправят писмено искане до кмета, придружено с документи, удостоверяващи правото им да придобият общинска собственост. С решението, общинският съвет утвърждава и пазарната цена, определена от лицензиран оценител. Въз основа на решението на общинския съвет, кметът на общината издава заповед и сключва договор.

Чл. 22. (1) Замяна на недвижими имоти - частна собственост на общината с недвижими имоти - собственост на физически, юридически лица и държавата, върху които имоти няма вписани тежести и учредени ограничени вещни права в полза на трети лица, се извършва от кмета на общината след решение на общинския съвет.

(2) Въз основа на решението на общинския съвет, кметът на общината издава заповед и сключва договор за замяна, който се вписва в Агенция по вписвания по местонахождението на имота, прехвърлян от общината. В договора се определят: заменителят, обектите на замяна и техните цени, начинът на разплащане между страните, други условия, договорени от страните.

(3) Кметът възлага изготвянето на пазарна оценка на двата имота на лицензиран оценител като разноските се поделят.

(4) Когато предложението за замяна на недвижими имоти не е от общинската администрация, желаещият замяната с предложението си представя документ за собственост, удостовериние от службата по вписванията, че върху имота няма тежести  и внася в общината по 150 лева за всеки имот  за възлагане изготвянето на пазарна оценка на исканите за замяна имоти (общински и собствени).

(5) Предложенията за замяна заедно с оценките на имотите се внасят от Кмета на общината в Общинския съвет за обсъждане и приемане.

(6) При несключване на договор за замяна в шест месечен срок, се възлага нова пазарна оценка.

(7) Не могат да се заменя:


1. нежилищни за жилищни имоти


2. общински имоти в ЦГЧ на гр. Берковица с имоти извън нея.


3. един общински земеделски имот за повече от 2 имота на частни лица, които да бъдат равни по площ.

Чл. 23. (1) Съсобственост върху недвижими имоти между общината и други лица се ликвидира чрез:

1.  доброволна делба;

2. продажба на частта на общината;

3. откупуване частта на физическите или юридическите лица

4. замяна.

5. съдебна делба.

(2) Сделките по ликвидиране на съсобственост по ал.1, т.1-4 се извършват по предложение на съсобствениците до кмета на общината или по инициатива на кмета на общината. Кметовете на кметства и кметските наместници могат да правят до кмета на общината предложения за започване на процедура по ликвидиране на съсобственост върху имоти по ал. 1, намиращи се на територията на съответните кметства.

(3) Кметът възлага изготвяне на пазарна цена от лицензиран оценител, която се одобрява от общинския съвет

(4) Сделките се извършват по пазарни цени при спазване изискванията на Закона за собствеността, след решение на общинския съвет, въз основа на което кметът на общината издава заповед и сключва договор.

(5) Съдебна делба се предприема при изчерпани възможности за ликвидирането на съсобственост, когато инициативата е започната от общината и не може да приключи по вина на съсобственика.

(6) Ако общината има пропуснати ползи, продължава да пропуска такива или ще пропусне в бъдеще от неуредена по други начини съсобственост, то тя задължително предприема процедурата на съдебната делба.

  (7) Процедурата по съдебна делба се извършва от кмета на общината, без ново решение на общинския съвет, но в рамките на изискванията, които са поставени от него с решението за ликвидиране на съсобствеността на имота.

 Чл. 24. (1) Ликвидиране на съсобственост на незастроени части от имоти, общинска собственост, както и продажбата и изкупуването на  части от имоти, придаваеми по влезли в сила регулационни планове  се извършва от Кмета на общината , след решение на общинския съвет. Пазарната цена се определя от оценка на лицензиран оценител. 
(2) Когато с план за регулация се иска промяна границите на урегулирани поземлени имоти общинска собственост, искането за съгласие от общинския съвет по член 15, ал.3 от ЗУТ се придружава със “скица – проект” за исканото изменение и уточнена площ. След даване на съгласие от общинския съвет, Кметът сключва предварителен договор. Пазарната цена се определя от оценка на лицензиран оценител.  Оценката се одобрява от общинския съвет, след което се сключва предварителен договор за прехвърляне на собственост, съгласно разпоредбата на чл. 15, ал.5 от ЗУТ.

(3) Окончателния договор се сключва в срок до един месец след влизане в сила на изменението на подробния устройствен план. След изтичане на този срок, общината може да иска сключване на окончателен договор по съдебен ред, както и обезщетение в размер на законната лихва върху дължимите суми за периода на забава.

(4) За сделките по чл.15, ал.3 и чл.17, ал.3 от Закона за устройство на територията се събират от приобритателя  режийни разноски, данъци и такси, съобразно закона и тази наредба.

Чл. 25. (1) С решение на общинския съвет се определят общинските поземлени имоти, върху които кметът на общината може да учредява право на строеж за нежилищни обекти, съгласно предвижданията на влязъл в сила подробен устройствен  план.

(2) Проектите за решения на общинския съвет по ал. 1 се внасят за обсъждане в общинския съвет от кмета на общината. Проектът за решение съдържа описание на имота и начална тръжна или конкурсна цена.

(3) В изпълнение на решението по ал.1 Кметът на общината организира търгове или конкурси за учредяване право на строеж по реда на глава седма и осма от Наредбата, като началната тръжна цена се определя по пазарни цени от лицензиран оценител.

(4) В условията на търга или конкурса може да се предвиди заплащането на цената на правото на строеж или на част от нея да се извърши с равностоен имот в новопостроената сграда.

(5) Въз основа на резултатите от търга или конкурса, кметът на общината издава заповед и сключва договор за учредяване право на строеж.

(6) Когата правото на строеж е учредено за определен срок, след изтичането на срока, за който е учредено, общината придобива безвъзмездно собствеността на построения обект.

Чл. 26. (1) Възмездно правото на строеж се учредява без търг или конкурс по пазарни цени, изготвени от лицензиран оценител, след решение на общинския съвет, прието с мнозинство повече от половината от общия брой на съветниците на:

1. граждани с жилищни нужди, установени по наредбата по чл. 45 а, ал.1 от ЗОС – за строеж на жил. сграда;

2. юридически лица на бюджетна издръжка;

3. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;

4. други лица, когато това е предвидено в закон.

Чл. 27 (1) Безвъзмездно право на строеж може да се учредява след решение на общинския съвет, прието с мнозинство две трети от общия брой на съветниците на лица, когато това е предвидено в закон.

(2) Безвъзмездно право на строеж може да се учредява след решение на общинския съвет, прието с мнозинство повече от половината от общия брой на съветниците на лицата по т. 2  и 3  на чл.26, ал.1, въз основа на мотивирано искане на лицата отправено до кмета на общината, придружено с решение за регистрация и други документи даващи им прово за това.

(3) Въз основа на решението на общинския съвет, кметът на общината  издава заповед и сключва договор.

(4) Искането, придружено с документи удостоверяващи правото,  се отправя до кмета на общината.

Чл. 28. (1) Право на надстрояване и/или на пристрояване на сграда  частна общинска собственост, или на сграда, построена върху имот частна общинска собственост, когато се обособяват самостоятелни обекти, се учредява чрез търг или конкурс при условията и по реда на чл.25.

(2) Право на надстрояване и/или пристрояване на сграда, построена върху имот – частна общинска собственост, се учредява от кмета на общината без търг или конкурс на собственика на сградата, както и на собственици на жилища в сгради – етажна собственост, или на техни сдружения, когато не се обособяват самостоятелни обекти, след решение на общинския съвет. Искането се придружава от документ за собственост и съгласуван в архитектурно отношение идеен проект, за бъдещото строителство. С решението на общинския съвет се утвърждава и пазарната оценка, изготвена от лицензиран оценител. Въз основа на решението на общинския съвет кмета на общината издава заповед и сключва договор.

Чл. 29. Безвъзмездно право на надстрояване и/или пристрояване може да се учреди при условията на чл.27.

Чл. 30. (1) Общински сгради, постройки и съоръжения се премахват със заповед на кмета на общината, когато  е предвидено ново строителство с влязъл в сила ПУП и неговото строителство е предстоящо.

(2) Сгради, постройки и съоръжения, освидетелствани по реда на чл. 195 от ЗУТ, се премахват със заповед на Кмета на общината.

Чл. 31. (1) Право на ползване върху имоти – частна общинска собственост, се учредява след решение на общинския съвет от кмета на общината чрез търг или конкурс.

(2) С решението по ал.1 се определят условията и срока за правото на ползване, който не може да бъде по-дълъг от 10 години. 

Чл. 32. (1) Възмездно право на ползване върху имоти - частна общинска собственост се учредява след решение на общински съвет чрез провеждане на търг или конкурс по реда на глава седма и осма.

(2) С решението на общинския съвет се утвърждават началните тръжни цени определени от лицензиран оценител и условията на конкурса.

(3) Въз основа на резултатите от търга или конкурса, кметът издава заповед и сключва договор.

Чл. 33. (1) Възмездно право на ползване без търг или конкурс за лицата, определени със закон, се учредява след решение на общинския съвет от кмета на общината, който издава заповед и сключва договор.

(2) С решението на общинския съвет се утвърждава пазарната оценка, изготвена от лицензиран оценител, както и условията на учредяване възмездно правото на ползване.

Чл. 34. Безвъзмездно право на ползване може да бъде учредено само след решение на Общинския съвет, прието с мнозинство две трети от общия брой на съветниците.

Раздел ІІІ. Продажба на земя – частна общинска собственост на лица, притежаващи    законно построена сграда върху нея.

Чл. 35  (1) Физически и юридически лица, притежаващи собственост върху законно построена сграда, изградена върху земя – частна общинска собственост, могат да придобият право на собственост върху земята без търг, като подадат молба до кмета на общината.

(2)   Продажбата на земя – частна общинска собственост, на лица, притежаващи собственост върху законно построена сграда, изградена върху нея, се извършва от кмета на общината.

(3) Към молбата по ал.1 заинтересованите по ал. 2 прилагат:

1. документ за собственост върху построената сграда или удостоверение за признато право на строеж в случаите по §.6 от преходните правила на Закона за собствеността;

2. скица на имота от одобрена кадастрална карта, а в случаите, когато няма одобрена кадастрална карта – скица от действащия подробен план за имоти в урбанизирани територии;

3. /отменя с Решение № 386 от протокол № 16/22.11.2012 г./  
4. /отменя с Решение № 386 от протокол № 16/22.11.2012 г./  
5. удостоверение за наследници, ако е необходимо;
6. /отменя с Решение № 386 от протокол № 16/22.11.2012 г./  

(4) При необходимост може да се изискват и допълнителни документи, удостоверяващи факти и обстоятелства, които са от значение за продажбата.

Чл. 36. (1) Въз основа на представените документи кметът издава заповед, в която определя купувача, имота, който се прехвърля, цената и другите плащания.

(2) Цената се определя от оценка на лицензиран оценител.

(3) Купувачът заплаща 2% режийни разноски и данък за придобиване върху цената по ал. 2.

 (4)  В едномесечен срок от връчване на заповедта лицето, подало молбата за закупуване, заплаща цената на земята и сумите по ал. 3.

(5) В 14-дневен срок след представяне на документ за извършено плащане се подписва договор за продажба.

Чл. 37. По  реда на чл. 35 и 36 се извършва и продажбата на идеални части от правота на собственост върху земята на физически и юридически лица, притежаващи идеални части от правото на собственост върху законно построена сграда върху тази земя.
Раздел IV. Разпореждане с движими вещи – частна общинска собственост.

Чл. 38. (1) Продажбата на движими вещи - частна общинска собственост, се извършва по пазарни цени, опредлени от лицензиран оценител,  чрез провеждане на търг по правилата на глава седма от наредбата, като за движими вещи, чиято  цена за една вещ не надвишава 2000 лева се извършва от кмета без решение на общински съвет. В тези случаи обявата се публикува само в местния печат и се огласява по местните електронни медии.

(2) Продажбата на движими вещи - частна общинска собственост, чиято пазарна цена за една вещ  надвишава 2000 лева се извършва от кмета след решение на общински съвет и провеждане на търг по правилата на глава седма от наредбата. 

(3) Въз основа на резултатите от търга, кметът издава заповед и сключва договор само  при продажба на МПС. При продажба на други движими вещи общината издава фактура на приобретателя.

(4) След провеждане на два търга при неявяване на купувач цените на вещите по ал.1 и 2 се намаляват с 50%, и се провежда нов търг.При неявяване на купувач  и след намалението вещите по ал.1 се  бракуват.  

Чл. 39. Движими вещи - частна общинска собственост, могат да бъдат предоставени безвъзмездно на учебни, научни, културни, здравни, социални или спортни заведения и организации на бюджетна издръжка с договор, сключен от кмета на общината, ако цената на вещта не надхвърля 2000 лева по балансова стойност. Когато цената им е по-висока вещите се предоставят  след основа на решение на общински съвет

Чл. 40. Излишните и негодни движими вещи се бракуват със заповед на кмета на общината въз основа на протокол, изготвен от назначена от него комисия.

ГЛАВА ПЕТА

ОБЩИНСКИ АТЕЛИЕТА И ГАРАЖИ.

Чл. 41. (1) Общински  гаражи се отдават под наем  след провеждане на търг или конкурс по реда на глава седма и осма от наредбата. Началната тръжна цена се определя по тарифа на Общински съвет - Берковица.
     (2) Продажбата на  общински ателиета и гаражи се извършва след провеждане на търг или конкурс по реда на глава седма и осма от Наредбата.

ГЛАВА ШЕСТА
НАДЗОР, АКТУВАНЕ И ОПАЗВАНЕ НА ИМОТИТЕ - ОБЩИНСКА СОБСТВЕНОСТ.

Чл. 42. Надзорът по придобиването, управлението и разпореждането с имоти и вещи - общинска собственост, както и тяхното актуване и деактуване, се извършват от кмета на общината чрез служба " Общинска собственост”.

Чл. 43. Актовите книги за общинските имоти са общодостъпни. Справки могат да се получат в сградата на общинската администрация. Писмени справки могат да се предоставят след подаване на заявление в деловодството на общината. 

Чл. 44. (1) Изземването на общински имоти, които се владеят или държат без основание, не се използват по предназначение или необходимостта от които е отпаднала, се извършва със заповед на кмета на общината при условията на чл. 65 от ЗОС.

ГЛАВА СЕДМА
ПРОВЕЖДАНЕ НА ПУБЛИЧНИ ТЪРГОВЕ ЗА ОТДАВАНЕ ПОД НАЕМ И РАЗПОРЕЖДАНЕ С ОБЩИНСКО ИМУЩЕСТВО.

Изменена с Решение №505.1.1. от Протокол №27/26.06.2009г.
Чл. 45. По реда на тази глава се провеждат търгове за:

1. отдаване под наем на недвижими имоти - публична общинска собственост по чл. 14, ал. 7 от ЗОС;

2. отдаване под наем на недвижими имоти - частна общинска собственост;

3. продажба на недвижими имоти - частна общинска собственост;

4. учредяване  право на строеж върху общинска земя;

5. учредяване право на надстрояване или пристрояване върху общински недвижими имоти;

6. учредяване право на ползване върху недвижим имот - частна общинска собственост;

7. продажба на движими вещи - частна общинска собственост;

8. отдаване под наем  по пазарни цени на общински жилища;

9. продажба на общински жилища, ателиета и гаражи по пазарни цени.

Чл. 46. (1) Кметът на общината открива процедурата по провеждането на търга със заповед, която съдържа:

1.описание на имотите или вещите и ограниченото вещно право - предмет на търга;

2. вида на търга - с тайно или явно наддаване;

3. начална тръжна цена;

4. начин и срок на плащане/срок за сключване договор за наем/


5. специални условия, произтичащи от закона, или решения на общинския съвет;

6. дата, място и час на провеждане на търга;

7. деня и часа за провеждане на повторен търг в случаите на чл.48, ал.(2);

8. размера на депозита за участие;

9. други тръжни условия.

10. размера и начина на плащане на таксата за получаване на тръжната документация и мястото, където същата може да се получи.

(2) Със заповедта по ал. 1 се утвърждава  тръжната документация и договора за продажба като част от нея(с изключение на движимите вещи, без моторните превозни средства), посочват се условията за оглед на имотите и вещите, предмет на търга, крайния срок за закупуване на тръжни документи, както и броят на членовете на комисията по организация и провеждане на търга.
1. (Допълнение с решение № 292 от Протокол № 12/24.08.2012 г.) Документацията за участие в публичен търг задължително съдържа:

1. Заявление за участие по образец;

2. Декларации по образец;

2. (Допълнение с решение № 292 от Протокол № 12/24.08.2012 г.) За участие в публичен търг, кандидатите задължително представят следните документи:

1. Документ за закупени тръжни книжа;

2. Документ за внесен депозит;

3. /изменя с Решение № 386 от протокол № 16/22.11.2012 г./  Посочване на ЕИК  
4. Лична карта или паспорт /копие/;

5. Нотариално заверено пълномощно, когато лицето участва в търга чрез пълномощник 

6. /отменя с Решение № 386 от протокол № 16/22.11.2012 г./  
(3) Комисията по провеждане на търга се назначава със заповед на кмета на общината, като същата се състои от три до пет члена, между които председател и секретар и двама резервни членове, като един от състава да бъде правоспособен юрист. 
1. (Допълнение с решение № 292 от Протокол № 12/24.08.2012 г.) Комисията се назначава със заповед на кмета в деня преди провеждането на търга.

2. (Допълнение с решение № 292 от Протокол № 12/24.08.2012 г.) Членовете на комисията подписват декларации за липса на материален интерес, свързани лица по смисъла на Търговския закон и за неразпространение на търговска и служебна информация, свързана с участниците и техните оферти.
(4) Депозитът по ал. 1, т. 8 се определя за продажба в размер на 10 на сто от първоначалната цена, а за отдаване под наем в размер на шестмесечен обявен първоначален наем.

1. (Допълнение с решение № 292 от Протокол № 12/24.08.2012 г.)  Размерът на депозит за участие в търг за земеделските земи е 20% от началната тръжна цена, умножена по площта на имота.

Чл. 47. Търгът се провежда не по-късно от 15 дни от датата на публикуване на обява за провеждането на търга съгласно заповедта по чл. 46, ал.1 в два ежедневника, от които един централен, както и на видно място в сградата на общинската администрация. При търгове за отдаване под наем обявата се публикува в един местен вестник.
Чл. 48. (1) Когато на търга се яви само един кандидат, търгът се отлага с два часа и ако след този срок не се яви друг кандидат, кандидатът се обявява за спечелил по предложената от него цена, която не може да бъде по-ниска от началната тръжна цена.

(2) Когато на търга не се яви кандидат, търгът се обявява за непроведен и се провежда нов търг в деня и часа, посочени в заповедта по чл.47, ал.1, т. 7.

(3) Когато на търга, провеждан повторно в случаите по ал.2, се яви само един кандидат, той се обявява за спечелил по предложената от него цена, която не може да бъде по-ниска от началната тръжна цена.

(4) След изтичане срока на валидност на оценката, кмета на общината възлага изготвянето на нова пазарна оценка, която се утвърждава от общинския съвет. След утвърждаването на началната тръжна цена от общинския съвет,  се извършват съответните корекции в тръжната документация.

Чл. 49. (1) В деня и часа, определени за провеждането на търга, председателят на комисията:

1. проверява присъствието на членовете на комисията;

2. обявява откриването на търга и неговия предмет, проверява документите на участниците и ги представя и констатира дали са изпълнени условията за провеждането на търга;

3. обявява допуснатите до участие кандидати и тези, които се декласират.

(2) В случай, че отсъстват повече от един членове на комисията или правоспособния юрист, търгът се отлага за същия час и място на другия ден.

(3) /Изм. с Решение №505.1.3. от Протокол №27/26.06.2009г./ При възникване на обстоятелства, които правят невъзможно откриването или продължаването на отложения при условията на предходната алинея търг, търгът се провежда в деня и часа, определени в заповедта по чл. 46, ал. 1, т. 7 или се насрочва нов търг.

(4) В случаите по предходната алинея, когато се отлага вече започнат търг поради невъзможност за продължаването му или се насрочва нов търг, обявените до този момент за спечелили участници за отделни обекти от имуществото - предмет на търга, запазват правата си.

(5) В случай, че в резултат на декласиране на участник по реда на ал. 1, т. 3 остане само един кандидат, търгът се провежда и участникът се обявява за спечелил по предложената от него цена, която не може да бъде по-ниска от началната тръжна цена.

Чл. 50. (1) При търг с явно наддаване председателят обявява началната цена, от която започва наддаването, и определя стъпката за наддаване, която не може да бъде по-малка от 1 на сто и повече от 10 на сто от началната тръжна цена.
 (2) Преди да започне наддаването, председателят на тръжната комисия поканва последователно по реда на подаване на молбите за участие всички допуснати участници в търга да потвърдят устно началната тръжна цена.

(3) В случай, че някой от допуснатите участници откаже да потвърди началната тръжна цена, той не се допуска до по-нататъшно участие в търга, а внесеният от него депозит се задържа.

(4) Наддаването се извършва чрез обявяване от участниците на последователни суми над началната цена, като всяко увеличение трябва да е равно на стъпката, определена по ал.1.

(5) Участниците обявяват предлаганите от тях суми негласно чрез повдигане на предварително раздадените им номера за регистрация и участие.

(6) Размерът на цената и номерът на обявилия я участник се съобщават гласно само от председателя.

(7) Преди третото обявяване на дадено предложение председателят обявява, че това е последно обявяване. Ако няма други предложения, наддаването приключва със звуков сигнал от председателя, който обявява спечелилия търга участник, предложената окончателна цена и закрива търга. 

Чл. 51. (1) При търгове с тайно наддаване участниците представят писмени предложения в запечатан плик пред комисията по търга в деня и часа, определени за начало на търга.

(2) Върху плика се отбелязват името на участника, или името на упълномощеното лице, и цялостното наименование на обекта на търга.

(3) В предложението, поставено в плика, се вписват наименованието на обекта на търга, предлаганата цена (цифром и словом), името на участника или името на упълномощеното лице. В плика се прилага и оригиналът или нотариално заверено копие на документа, удостоверяващ представителната власт или пълномощното на представителя, както и останалите документи, които участниците в търга са длъжни да представят съгласно условията за провеждане на търга, включени в тръжната документация.

(4) Всяко предложение, поставено в незапечатан плик или което не съдържа данните по ал.1, 2 и 3, се  обявява за нередовно и участникът се декласира.

Чл. 52. (1) Председателят на комисията при отварянето на всеки плик проверява дали са спазени условията за участие в търга, обявява редовността на предложението, съответно декласирането на участника, и оповестява предложената цена.

(2) Предложенията се заверяват от членовете на комисията по търга и се подреждат според размера на посочените суми.

(3) Търгът се смята за спечелен от участника, предложил най-високата цена, която се обявява пред всички участници, и търгът се закрива.

(4) При предложена еднаква цена от повече участници, търгът продължава между тях с открито наддаване и започва от тази цена.

Чл. 53. /измен. Решение 527, прот. 22/12.04.2013 г./ След приключването на търга, комисията освобождава депозитите на неспечелилите участници, а задържа депозита на спечелилия търга, който се прихваща от цената и на класираният на второ място участник, чийто депозит се освобождава в денят на подписването на договора със спечелилия участник в търга.”  54. (1) След закриването на търга, комисията изготвя протокол, който се подписва от членовете на комисията и всички участници, след което същия се  утвърждава от  кмета на общината.

(2) При отказ на участник да подпише протокола, отказът се удостоверява от членовете на тръжната комисия.

(3) По едно копие от протокола се предоставя на всички спечелили участници в търга.

Чл. 55. (1) /измен. Решение 527, прот. 22/12.04.2013 г./   Въз основа на резултатите от търга, кметът на общината издава заповед, в която се посочват имената на спечелилия търга, цената на недвижимия имот или на вещта, или на учреденото ограничено вещно право, която трябва да заплати лицето, другите плащания – посочени в чл.56, ал.2, сроковете за извършване на плащанията.
(2) /измен. Решение 527, прот. 22/12.04.2013 г./    Въз основа на резултатите от публичния търг при отдаване под наем, кметът на общината и спечелилият участник сключват договор в двуседмичен срок от влизане в сила на заповедта по чл. 55, ал.1.
Чл. 56. (1) /измен. Решение 527, прот. 22/12.04.2013 г./  Плащането на цената, намалена с внесения депозит, се извършва по посочената в тръжната документация банкова сметка, или в касата на Общинска администрация Берковица /ЦУИГ/, в едноседмичен срок от връчването на влязлата в сила заповед по чл.55 ал.1.

(2) /измен. Решение 527, прот. 22/12.04.2013 г./ Купувачът заплаща 2% режийни разноски върху цената по посочената в тръжната документация банкова сметка (с изключение на движимите вещи), както и определената данъчна ставка върху цената имота или вещта, или учреденото ограничено вещно право, по придобиването им, определени с Решение на Общински съвет - Берковица. 
чл. 57. (1) /измен. Решение 527, прот. 22/12.04.2013 г./   След заплащане на дължимите суми, посочени в заповедта по чл.55 ал.1, в двуседмичен срок се сключва договор за покупко-продажба на недвижимия имот или МПС – предмет на търга.
(2) Ако лицето, спечелило търга не изпълни задължението по чл.56,ал.1 и ал.2  депозитът не се връща и кметът служебно обявява за спечелил търга участника, предложил следващата по размер цена, но не по-късно от един месец след провеждането на търга.
Чл. 58. (1) Собствеността или друго ограничено вещно право върху обекта - предмет на търга се прехвърля  от датата на подписване на договора за продажба или ограниченото вещно право. Това обстоятелство се отбелязва в сключения договор.

(2) Вписването на договора  се извършва от приобретеля. Същият представя екземпляр от вписания договор в Общината за отписване от актовите книги и деактуване на имота.

ГЛАВА ОСМА

ПРОВЕЖДАНЕ НА ПУБЛИЧНО ОПОВЕСТЕНИ КОНКУРСИ ЗА ОТДАВАНЕ ПОД НАЕМ И РАЗПОРЕЖДАНЕ С ИМОТИ - ОБЩИНСКА СОБСТВЕНОСТ.

Изменена с Решение №505.1.2. от Протокол №27/26.06.2009г.
Чл.59. По реда на тази глава се провеждат конкурси за:

1. отдаване под наем на недвижими имоти - публична общинска собственост по чл.14, ал.7  от ЗОС;

2. отдаване под наем на недвижими имоти - частна общинска собственост;

3. продажба на недвижими имоти - частна общинска собственост;

4. учредяване право на строеж върху общинска земя;

5. учредяване право на надстрояване или пристрояване върху общински недвижеми имоти;

6. учредяване право на ползване върху недвижими имоти - частна общинска собственост.

Чл. 60. (1) Кметът на общината открива процедурата по провеждането на конкурса със заповед, с която назначава комисия в състав най-малко от петима членове, един от които правоспособен юрист и двама общински съветници. Комисията изготвя условията и извършва организацията и провеждането на конкурса.

(2) В заповедта за назначаването на комисията се определя нейният председател и възнаграждението на членовете й.
(3). (Допълнение с решение № 292 от Протокол № 12/24.08.2012 г.) Комисията се назначава със заповед на кмета в деня преди провеждането на конкурса.

 
(4). (Допълнение с решение № 292 от Протокол № 12/24.08.2012 г.) Членовете на комисията подписват декларации за липса на материален интерес, свързани лица по смисъла на Търговския закон и за неразпространение на търговска и служебна информация, свързана с участниците и техните оферти.
Чл. 61. (1) След утвърждаване от общинския съвет на конкурсните условия и пазарната цена на имотите и ограниченото вещно право, предмет на конкурса, кметът на общината издава заповед, която съдържа:

1. наименование и описание на имотите и ограниченото вещно право - предмет на конкурса;

2. условията на конкурса;

3. мястото, както и сроковете за закупуване на конкурсната документация и за подаване на предложенията  на участниците в конкурса, които не могат да бъдат по-дълги от 30 дни от датата на публикуване на заповедта по ал.1 в два ежедневника;

4. мястото и размера на таксите за получаване на конкурсната документация;

5. размерът на депозита за участие, адреса, срока и реда за подаване на предложенията;

6. времето и начина за оглед на имота;

(2) Обява за провеждането на конкурса съгласно заповедта по ал.1 се публикува в един централен и един местен ежедневник, а за наем в един местен вестник.
Чл. 62. (1) Конкурсната документация се одобрява от кмета на общината едновременно със заповедта по чл.60, ал.1. Конкурсната документация съдържа задължителните реквизити, съобразени със заповедта по чл.61, ал.1, офертна цена, начин и критерии при оценяване на конкурсните предложения, както и:

1. условията по чл.61, ал.1, т.2 с конкретни данни по всяко от обстоятелствата;

2.списък на документите, които следва да бъдат представени от кандидатите; (Допълнение с решение № 292 от Протокол № 12/24.08.2012 г.) за участие в публично оповестени конкурси, кандидатите задължително представят следните документи:

1. Документ за закупени конкурсни книжа;

2. Документ за внесен депозит;

3.  /изменя с Решение № 386 от протокол № 16/22.11.2012 г./   Посочване на ЕИК  
4. Лична карта или паспорт /копие/;

5. Нотариално заверено пълномощно, когато лицето участва в търга чрез пълномощник 
6.  /отменя с Решение № 386 от протокол № 16/22.11.2012 г./  
3. други условия в съответствие с целите на конкурса;  

(2) Депозитът за участие по чл.61, ал.1, т.5 се определя в размер на 10 на сто от цената на имота или ограниченото вещно право, а за отдаване под наем в размер на шестмесечен обявен първоначален наем.
Чл. 63. Участниците в конкурса подават предложенията в запечатан плик, върху който се отбелязват цялостното наименование на обекта на конкурса, името и адреса на подателя, както и доказателства за закупена конкурсна документация и внесен депозит.

Чл. 64. Предложението трябва да съдържа:

1. представяне на кандидата;

2. разработка по условията на конкурса;

3. цена, начин и условия на плащане;

Чл. 65. (1) Конкурсната комисия организира събирането и съхраняването на предложенията, като неин представител отбелязва техния входящ номер, датата и часа на подаването.

(2) Допълнения или изменения в подадени вече предложения не се допускат.

Чл. 66. (1) След изтичане на срока за подаване на предложенията, на заседание на конкурсната комисия, председателят проверява дали пликовете са запечатани, съобщава общия брой на подадените предложения и отваря пликовете.
(2) Не се разглеждат предложения, които:

1. са подадени извън срока, определен със заповедта по чл.61, ал.1;

2. са подадени в незапечатан плик;

3. не съдържат документите по чл.64;  
(3) На заседанието на комисията се води протокол, в който се отбелязват направените констатации. Протоколът не се публикува.

Чл. 67. Конкурсната комисия може да поиска, в определен от нея срок, разяснения по подадените предложения от участниците. Тези разяснения не трябва да водят до изменения или допълнения на подадените предложения.

Чл. 68. (1) Когато в срока по чл.61, ал.1, т.3, постъпи предложение само от един кандидат или не постъпи предложение, срокът за подаване на предложения за участие в конкурса може да се удължи до 14 дни по преценка на кмета на общината. 

(2) Когато в срока по предходната алинея не постъпи нито едно предложение, Кметът на общината може да внесе предложение пред Общинския съвет за промяна на условията на конкурса, както и за намаляване на офертната цена.

(3) Удължаването на срока по ал.1 и промените в условията на конкурса по ал.2 се публикуват по реда на чл.61, ал.2.

Чл. 69. (1)Конкурсната комисия изготвя протокол до кмета на общината в тридневен срок след изтичане на срока за подаване на предложенията или срока по чл.67, който съдържа предложение за определяне на участника, спечелил конкурса и класиране на следващите участници, според удовлетворяването на условията на конкурса. 

(2) За спечелил конкурса се обявява кандидатът, чието предложение най-пълно удовлетворява конкурсните условия.

Чл. 70. (1) /Изм. с Решение №505.1.4. от Протокол №27/26.06.2009г. ; /Кметът на общината в срок до 3 дни от получаването на протокола на конкурсната комисия издава заповед, с която определя спечелилия конкурса участник. В заповедта се посочват цената и режийните разноски, които трябва да заплати лицето, спечелило конкурса за недвижимия имот или в полза на което е учредено ограничено вещно право.

(2) /Изм. с Решение №505.1.5. от Протокол №27/26.06.2009г./Кметът на общината може да отхвърли всички предложения.
(3) /измен. Решение 527, прот. 22/12.04.2013 г./   В заповедта се посочват условията, при които се прехвърля собствеността върху недвижимия имот или се учредява ограниченото вещно право, цената и режийните разноски, които трябва да заплати лицето, спечелило конкурса за недвижимия имот или в полза на което е учредено ограничено вещно  право.
(4) Със заповедта по ал.1 се освобождават депозитите на участниците, като се задържа депозитът на спечелилия конкурса участник, който се прихваща от цената.

(5) Заповедта по ал.1 се довежда до знанието на участниците в конкурса по реда на чл. 61 от АПК.

Чл. 71. В случай, че не бъде определен спечелил конкурса участник, Кметът сезира Общинския съвет, който може:

1. да обяви нов конкурс;

2. да промени конкурсните условия;

3. да приключи процедурата по провеждането на конкурса, без определяне на спечелил конкурса участник.

Чл. 72. (1) Плащането на цената, намалена с внесения депозит, се извършва по посочената в конкурсната документация банкова сметка, в едноседмичен срок от влизане в сила на заповедта по чл.70, ал.1.           

 (2) Купувачът  заплаща и 2% режийни разноски върху цената по посочената в конкурсната документация банкова сметка. 

(3) Купувачът заплаща и всички дънъци и такси за придобидане на имота.

Чл. 73. (1) След заплащане на дължимите суми, посочени в заповедта по чл.70, ал.1, се сключва договор за покупко - продажба на недвижимия имот, или за учредяване ограничено вещно право – предмет на конкурса или договор за наем   

 (2) Продавачът се отказва незабавно от договора с едностранно волеизявление, ако купувачът не изпълни задължението по чл.72 ал.1, 2 и 3, депозитът не се връща и продавачът служебно обявява за спечелил конкурса участника, класиран на второ място, но не по-късно от един месец след провеждането на конкурса.
Чл.74. (1) Собствеността или друго ограничено вещно право върху обекта - предмет на конкурса се прехвърля  от датата на подписване на договора за покупко - продажба или ограниченото вещно право. Това обстоятелство се отбелязва в сключения договор.

(2) Договорът се вписва  в  Службата по вписванията - Берковица от лицето, спечелило конкурса. То представя екземпляр от вписания договор в отдел " Общинска собственост” за отписване от актовите книги и деактуване на имота.

ГЛАВА ДЕВЕТА
АДМИНИСТРАТИВНО-НАКАЗАТЕЛНИ РАЗПОРЕДБИ
(Допълнение с решение № 292 от Протокол № 12/24.08.2012 г.) „Административно наказателни разпоредби” (Отм. – ДВ, бр. 54 от 2008 г.) да се отмени. 
Чл. 75. (1)  Лице, което без законно основание завземе общински имот се наказва с глоба от 100 до 500 лева, ако не подлежи на по-тежко наказание.

(2) За нарушения по ал.1 на едноличните търговци и юридическите лица се налага имуществена санкция в размер от 100 до 1000 лева.

Чл. 76. Лице, което не изпълни заповед или решение в едноседмичен срок от влизането им в сила за освобождаване на общински имот се наказва с глоба от 500 до 1500 лв.,  ако не подлежи на по-тежко наказание.
(2) За нарушения по ал.1 на едноличните търговци и юридическите лица се налага имуществена санкция в размер от 500 до 3000 лева.

Чл. 77.  За други нарушения на тази наредба на виновните лица се налага глоба от 100 до 1000 лева, а на на едноличните търговци и юридическите лица  - имуществена санкция в размер от 100 до 1000 лева.

Чл. 78. (1) Актовете за установяване на административни нарушения по тази наредба се съставят от служителите на общинската администрация,  определени от кмета на общината.

(2) Наказателните постановления се издават от кмета на Община  или от негов заместник въз основа на акт, съставен от длъжностните лица, посочени в ал.1.

(3) Установяването на нарушенията, съставянето на актовете, издаването и обжалването на наказателните постановления се извършват по реда на Закона за административните нарушения и наказания.

(4) Наказателните постановления, с които е наложена глоба или имуществена санкция в размер на до 150 лева включително, не подлежат на обжалване.

Чл. 79. За нарушения на тази наредба, които съставляват престъпления, се  уведомява Районна Прокуратура - Берковица.

 
ПРЕХОДНИ И ЗАКЛЮЧИТЕЛНИ РАЗПОРЕДБИ
/Изм. с Решение №505.1.6. от Протокол №27/26.06.2009г./

§. 1. Тази наредба се издава на основание чл.21,ал.2 от Закона за местното самоуправление и местната администрация и чл.8, ал.2 от Закона за общинската собственост.

§. 2. Отменя Наредбата за реда за придобиване, управление и разпереждане с общинско имущество, приета с Решение № 347 от Протокол № 18 от 17.12.2004 г. на ОбС - Берковица
§. 3.  Контролът по изпълнението на настоящата наредба се възлага на кмета на Община Берковица.

